என்றைக்கும் தீராத பாடுபொருளாக ஆண் மனதினில் நீடித்து நிலைத்திருக்கிறது பெண் உடல். அதன் புறத்தோற்றத்தில் மையல் கொண்டு லயித்த வார்த்தைகளால் உருவான கவிதைகளும், காவியங்களும், இலக்கியங்களும் கணக்கிலடங்காதவை. தான் புரிந்து கொள்ளப்படாமலே வெளிப்படுத்தப்பட்டு வருவதைக் கண்ணுற்ற பெண் மனம் எரிச்சல் கொண்டது மட்டுமல்ல, தன்னை எழுதிக்கொள்ள தனக்கான எழுத் தாளர்களையும் கண்டடைந்தது. காலம் சிலவற்றை நிர்பந்தித்தே பெற்றுக் கொள்ளும் என்பதை அறிவோம் நாம். காலத்தின் தீராத கேள்விகளைத் தன் கவிதைகளின் அர்த்தமிகு சொற்களின் வழியாக விவாதப் பொருளாக்கினர் கவிதாயினிகள். கடந்த பத்தாண்டுகளில் நிகழ்ந்திருக்கிற மிகக் காத்திரமான செயலை நிகழ்த்திய கவிஞர்களில் முக்கியமானவர் சல்மா.